b'\n_START_ARTICLE_\nMarjan Hudina\n_START_SECTION_\n\xc5\xbdivljenjepis\n_START_PARAGRAPH_\nMarjan Hudina se je rodil 2. septembra 1938 v Mariboru v uradni\xc5\xa1ki dru\xc5\xbeini. Leta 1957 je maturiral na ptujski gimnaziji, leta 1962 pa na ljubljanski univerzi diplomiral iz strojni\xc5\xa1tva. Za svojo diplomo s podro\xc4\x8dja tehni\xc5\xa1kih meritev je dobil tudi Pre\xc5\xa1ernovo \xc5\xa1tudentsko nagrado. Istega leta se je vpisal na specializacijo iz jedrske tehnike na fakulteti za naravoslovje in tehnologijo, kjer je leta 1964 diplomiral z nalogo iz prenosa toplote v plinsko hlajenih reaktorjih._NEWLINE_Leta 1967 se je zaposlil v \xc5\xa1vicarski tovarni Brown, Boveri & Cie., kjer se je ukvarjal s termotehni\xc4\x8dnimi problemi in delal za razli\xc4\x8dne \xc5\xa1vicarske jedrske elektrarne. Leta 1970 je \xc5\xa1el v raziskovalni in\xc5\xa1titut EIR (danes In\xc5\xa1titut Paula Scherrerja), kjer je raziskoval prenos toplote in mehaniko fluidov. Na ljubljanski strojni fakulteti je nato leta 1976 magistriral iz problematike hrapavih povr\xc5\xa1in na gorivnih elementih plinsko hlajenih reaktorjev._NEWLINE_Na tem specializiranem podro\xc4\x8dju velja za svetovno priznanega strokovnjaka, leta 1980 pa je Hudina doktoriral na VT\xc5\xa0 mariborske univerze z disertacijo na temo iz magisterija. Naslednje leto je postal docent na strojni\xc5\xa1kem oddelku v Mariboru in kot vodja oddelka Termohidravlika na in\xc5\xa1titutu EIR raz\xc5\xa1iril podro\xc4\x8dje svojega znanstvenega delovanja. Raziskoval je prenos toplote v jedru plinsko hlajenih reaktorjev in svoje znanje uporabil tudi na preu\xc4\x8devanju drugih tipov fisijskih reaktorjev._NEWLINE_Trenutno \xc5\xbeivi na Bledu.'